**NACRT**

**ZAKON O JEDINSTVENOM VJEŠTAČENJU INVALIDITETA**

**I OPŠTE ODREDBE**

Član 1

Ovim zakonom uređuje se pojam i postupak jedinstvenog vještačenja invaliditeta, utvrđuje se javni interes za jedinstveno vještačenje invaliditeta, utvrđuju se pojam invaliditeta, invalidnosti i procjene invaliditeta, oblasti vještačenja, uslovi za vršenje vještačenja, način osnivanja i djelokrug rada specijalizovane ustanove za jedinstveno vještačenje invaliditeta, obrazovanje  i vođenje Registra lica sa invaliditetom, obrazovanje i vođenje Registra vještaka za jedinstveno vještačenje invaliditeta, rokovi za odlučivanje u postupku vještačenja odnosno procjene invaliditeta, finansiranje specijalizovane ustanove za jedinstveno vještačenje invaliditeta, kao i druga pitanja od značaja za njen rad.

Član 2

Jedinstveno vještačenje invaliditeta je djelatnost od javnog interesa.

Ostvarivanje javnog interesa u ovoj djelatnosti obezbjeđuje država Crna Gora (u daljem tekstu: država), pod uslovima i na način propisan ovim zakonom.

Član 3

 Jedinstveno vještačenje invaliditeta (u daljem tekstu: vještačenje), u smislu ovog zakona, je postupak u kojem se procjenjuje i/ili utvrđuje postojanje dugoročnog fizičkog, psiho-socijalnog, intelektualnog ili senzornog oštećenja lica koje u sadejstvu sa različitim barijerama može otežati puno i efektivno učešće u društvu na osnovu jednakosti sa drugima, kao i stepen potrebne podrške za njegovo ravnopravno uključivanje u društvo.

Član 4

 Cilj vještačenja je utvrđivanja statusa lica sa invaliditetom kao i stepena potrebne podrške za ravnopravno učešće u društvu tog lica (u daljem tekstu: stepen podrške).

 Član 5

Akt kojim se na osnovu vještačenja utvrđuje status lica sa invaliditetom i stepen potrebne podrške za ravnopravno uključivanje u društvo predstavlja jedinstveni osnov za pokretanje postupaka za ostvarivanje prava koja se po osnovu tog statusa odnosno utvrđenog stepena potrebne podrške ostvaruju u oblasti socijalne i dječje zaštite, obrazovanja djece sa invaliditetom/smetnjama odnosno teškoćama u razvoju, penzijskog i invalidskog osiguranja, boračke i invalidske zaštite, profesionalne rehabilitacije i zapošljavanja lica sa invaliditetom, rada i radnih odnosa, kao i ostvarivanja prava u drugim oblastima u kojima se po osnovu tog statusa ostvaruju prava.

 Postupak za ostvarivanje prava iz prethodnog stava vodi se pred nadležnim organima u tim oblastima, a osnov za pokretanje postupka i ostvarivanje prava je akt iz prethodnog stava.

 Postupak za ostvarivanje prava vodi se u skladu sa propisima kojima se uređuje ostvarivanje prava iz oblasti socijalne i dječje zaštite, obrazovanje djece sa invaliditetom/smetnjama odnosno teškoćama u razvoju, penzijskog i invalidskog osiguranja, boračke i invalidske zaštite, profesionalne rehabilitacije i zapošljavanja lica sa invaliditetom, rada i radnih odnosa, kao i drugim propisima kojima se ostvaruju prava po osnovu statusa lica sa invaliditetom.

Član 6

Zabranjena je neposredna i posredna diskriminacija lica koje se vještači  po osnovu  rase, boje kože, nacionalne pripadnosti, društvenog ili etničkog porijekla, veze sa nekim manjinskim narodom ili manjinskom nacionalnom zajednicom, jezika, vjere ili uvjerenja, političkog ili drugog mišljenja, pola, promjene pola, rodnog identiteta, seksualnih karakteristika, zdravstvenog stanja, invaliditeta/invalidnosti, starosne dobi, imovnog stanja, bračnog ili porodičnog stanja, trudnoće, pripadnosti grupi ili pretpostavci o pripadnosti grupi, političkoj partiji, sindikalnoj ili drugoj organizaciji, ili neko drugo lično svojstvo.

Član 7

         Izrazi koji se u ovom zakonu koriste za fizička lica u muškom rodu podrazumijevaju iste izraze u ženskom rodu.

Član 8

Pojedini izrazi u ovom zakonu imaju sljedeće značenje:

* **Lice sa invaliditetom** je lice koje ima dugoročna fizička, psiho-socijalna, intelektualna ili senzorna oštećenja koja u sadejstvu sa različitim barijerama mogu otežati njegovo puno i efektivno učešće u društvu na osnovu jednakosti sa drugima.
* **Dijete sa invaliditetom/smetnjama odnosno teškoćama u razvoju** je dijete koje ima dugoročna fizička, psiho-socijalna, intelektualna ili senzorna oštećenja koja u sadejstvu sa različitim barijerama mogu otežati njegovo puno i efektivno učešće u društvu na osnovu jednakosti sa drugima.
* **Vještačenje/procjena invaliditeta** je postupak prikupljanja informacija o postojanju dugoročnog fizičkog, psiho-socijalnog, intelektualnog ili senzornog oštećenja lica koje u sadejstvu sa različitim barijerama može otežati puno i efektivno učešće u društvu na osnovu jednakosti sa drugima, kao i o stepenu potrebne podrške za njegovo ravnopravno uključivanje u društvu.
* **Utvrđivanje statusa lica sa invaliditetom** je postupak kojim se na osnovu informacija prikupljenih u procesu vještačenja/procjene invaliditeta utvrđuje postojanje stepena i vrste fizičkih, psiho-socijalnih, intelektualnih ili senzornih oštećenja, stepen poteškoća u svakodnevnom funcionisanju,
* **Stepen podrške za ravnopravno učešće u društvu** je obim mjera, prava i usluga koje su neophodne za puno i efikasno učešće i uključenost pojedinca u sve sfere društvenog života.
* **Invaliditet** je društveni fenomen koji proističe iz interakcije osoba sa fizičkim, psiho-socijalnim, intelektualnim ili senzornim oštećenjima sa različitim barijerama koje otežavaju njihovo puno i efektivno učešće u društvu po osnovu jednakosti sa ostalim članovima tog društva;
* **Invalidnost** je lično svojstvo pojedinca koje je posledica fizičkih, psiho-socijalnih, intelektualnih ili senzornih oštećenja koja u sadejstvu sa različitim barijerama otežavaju puno i efektivno učešće te osobe u društvu po osnovu jednakosti sa ostalim članovima tog društva;
* **Registar lica sa invaliditetom** predstavlja sveobuhvatnu i cjelovitu, metodološki standardizovanu i kontinuirano ažuriranu evidenciju lica s invaliditetom i djece sa invaliditetom/smetnjama odnosno teškoćama u razvoju;
* **Vještak za jedinstveno vještačenje invaliditeta** jelice specijalizovano i osposobljeno za obavljanje poslova jedinstvenog vještačenja invaliditeta zasnovanog na modelu ljudskih prava, a u skladu sa Konvencijom Ujedinjenih nacija o pravima lica sa invaliditetom.

**II ZAVOD ZA VJEŠTAČENJE INVALIDITETA**

Član 9

 Radi sprovođenja postupka jedinstvenog vještačenja invaliditeta iz člana 3 ovog zakona, osniva se specijalizovana ustanova za jedinstveno vještačenja invaliditeta - Zavod za vještačenje invaliditeta (u daljem tekstu: Zavod).

Zavod je specijalizovana ustanova koja ima status pravnog lica i samostalno obavlja djelatnost utvrđenu ovim zakonom, aktom o osnivanju i statutom Zavoda.

 Postupak vještačenja obavljaju organizacione jedinice Zavoda utvrđene Statutom i aktom o unutrašnjoj organizaciji i sistematizaciji Zavoda.

 Na prava, obaveze i odgovornosti zaposlenih u Zavodu primjenjuju se opšti propisi o radu.

Član 10

 Zavod osniva Vlada Crne Gore (u daljem tekstu: Vlada).

Aktom o osnivanju Zavoda uređuje se: sjedište, organi  Zavoda i rokovi za njihovo imenovanje, kao i rok za upis u Centralni registar privrednih subjekata, sredstva za osnivanje i rad Zavoda, način donošenja statuta i drugih akata, kao i druga pitanja od značaja za rad Zavoda.

Član 11

         Djelatnost Zavoda je:

* sprovođenje postupka jedinstvenog vještačenje invaliditeta u prvom i drugom stepenu;
* vođenje Registra lica sa invaliditetom;
* vođenje Registra vještaka za jedinstveno vještačenje invaliditeta;
* davanje stručnih mišljenja vezanih za sprovođenje postupka jedinstvenog vještačenja invaliditeta;
* organizovanje i unaprjeđivanje poslova jedinstvenog vještačenja invaliditeta;
* sprovođenje edukacije za obavljanje poslova vještačenja invaliditeta i izdavanje potvrda o završenoj edukaciji;
* obavljanje drugih poslova propisanih zakonom, statutom i aktima Zavoda.

Član 12

  U obavljanju svoje djelatnosti Zavod:

* vodi postupke po zahtjevima za jedinstveno vještačenje invaliditeta i donosi rješenja u tim postupcima;
* vodi Registar lica sa invaliditetom;
* vodi evidenciju i dokumentaciju u vezi sa poslovima vještačenja invaliditeta;
* organizuje i sprovodi edukaciju za obavljanje poslova vještačenja invaliditeta;
* vodi Registar vještaka za jedinstveno vještačenje invaliditeta;
* sarađuje sa organima državne uprave i drugim pravnim licima;
* obavlja i druge poslove u okviru svoje djelatnosti;

Sadržaj i način vođenja evidencija i dokumentacije iz stava 1 alineja 3, kao i Registra iz stava 1 alineja 5 ovog člana propisuje Zavod.

Član 13

 Za potrebe vještačenja invaliditeta Zavod preuzima podatke iz elektronskih i drugih zbirki podataka organa nadležnih za njihovu obradu.

 Bliže uslove o preuzimanju podataka iz stava 1 ovog člana propisuje organ državne uprave nadležan za poslove rada i socijalnog staranja.

Član 14

 Organi Zavoda su Upravni odbor i direktor.

 Zavodom upravlja Upravni odbor u skladu sa zakonom, statutom i drugim aktima.

         Upravni odbor Zavoda imenuje i razrješava Vlada.

 Mandat Upravnog odbora traje četiri godine.

Član 15

Upravni odbor Zavoda ima predsjednika i dva člana, koje imenuje i razrješava Vlada, i to:

* predsjednika iz reda predstavnika ministarstva nadležnog za rad i socijalno staranje,
* jednog člana iz reda predstavnika NVO koje djeluju u oblasti zaštite prava lica sa invaliditetom, na osnovu javnog poziva za dostavljanje predloga,
* jednog člana iz reda zaposlenih u Zavodu na predlog zaposlenih.

Ista lica mogu biti birana najviše dva puta uzastopno u Upravni odbor Zavoda.

Prilikom imenovanja Upravnog odbora vodiće se računa o rodno balansiranoj zastupljenosti.

Za članove Upravnog odbora mogu se birati lica koja imaju najmanje VII1 nivo kvalifikacije obrazovanja.

Za članove Upravnog odbora ne mogu biti birana lica koja su pravosnažno osuđena za krivična djela za koja se goni po službenoj dužnosti.

 Bliži uslovi i postupak za predlaganje, imenovanje i razrješenje Upravnog odbora biće uređeni osnivačkim aktom.

Član 16

 Upravni odbor:

* donosi statut;
* donosi poslovnik o svom radu;
* donosi godišnji program rada i finansijski plan;
* podnosi izvještaj o radu i finansijski izvještaj Vladi;
* donosi opšta akta Zavoda;
* imenuje i razrješava direktora Zavoda;
* donosi investicione odluke;
* imenuje Drugostepenu komisiju vještaka;
* imenuje Komisiju za žalbe;
* vodi drugostepeni postupak i donosi rješenja po žalbama na prvostepena rješenja;
* obavlja i druge poslove utvrđene zakonom, aktom o osnivanju i statutom Zavoda.

Član 17

 Radom Zavoda rukovodi direktor.

 Za direktora Zavoda može biti imenovano lice koje ima VII1 nivo kvalifikacije obrazovanja, najmanje tri godine radnog iskustva na poslovima rukovođenja i najmanje tri godine radnog iskustva u oblasti ostvarivanja ili zaštite prava lica sa invaliditetom.

 Direktora Zavoda imenuje Upravni odbor, na osnovu javnog konkursa, na period od četiri godine.

 Isto lice ne može biti birano za direktora više od dva puta uzastopno.

 Za direktora Zavoda ne može biti birano lice koje je pravosnažno osuđeno za krivično djelo za koja se goni po službenoj dužnosti.

 Bliži uslovi i postupak za imenovanje direktora utvrđuju se aktom o osnivanju i Statutom Zavoda.

Član 18

 Direktor Zavoda:

* predstavlja, rukovodi i organizuje rad u Zavodu;
* odgovara za zakonitost i kvalitet rada Zavoda;
* predlaže statut, program rada i finansijski plan, izvještaj o radu i finansijski izvještaj, kao i druge odluke Upravnom odboru;
* izvršava odluke Upravnog odbora;
* upravlja kadrovskim i finansijskim resursima;
* donosi unutrašnju organizaciju i sistematizaciju radnih mjesta u Zavodu;
* donosi rješenja o činjenicama utvrđenim u postupku vještačenja, na osnovu nalaza i mišljenja;
* stara se o obezbjeđivanju javnosti rada Zavoda;
* odlučuje o ostvarivanju prava, obaveza i odgovornosti iz rada i po osnovu rada zaposlenih u Zavodu, u skladu sa zakonom;
* obrazuje prvostepene komisije vještaka, stručne komisije i radna tijela Zavoda;
* vodi računa o rodno balansiranoj zastupljenosti i zastupljenosti lica sa invaliditetom prilikom zapošljavanja, kao i prilikom formiranja stručnih komisija i radnih tijela; i
* vrši i druge poslove utvrđene zakonom, aktom o osnivanju i statutom Zavoda.

Saglasnost na akt o unutrašnjoj organizaciji i sistematizaciji radnih mjesta u Zavodu daje organ uprave nadležan za vršenje nadzora nad radom Zavoda.

Član 19

 Statutom Zavoda uređuju se:

* sjedište i adresa Zavoda;
* osnove i načela za unutrašnju organizaciju Zavoda;
* način rada, ovlašćenja i odgovornosti Upravnog odbora i direktora;
* uslovi i postupak za izbor i razrješenje direktora Zavoda;
* opšta akta Zavoda i način njihovog donošenja; i
* druga pitanja od značaja za rad Zavoda.

    Saglasnost na statut Zavoda daje Vlada.

Član 20

 Stručne, administrativne, pravne, finansijske i druge poslove Zavoda obavlja stručna služba Zavoda.

 Stručna služba iz stava 1 ovog člana, organizuje se u centrali i područnim jedinicama na način koji obezbjeđuje efikasno obavljanje djelatnosti Zavoda.

**III FINANSIRANJE**

Član 21

Sredstva za rad Zavoda obezbjeđuju se iz budžeta Crne Gore i iz drugih izvora (donacije, pokloni i dr.) u skladu sa zakonom.

**IV JEDINSTVENO VJEŠTAČENJE INVALIDITETA**

Član 22

Jedinstveno vještačenje invaliditeta obavljaju vještaci za jedinstveno vještačenje invaliditeta (u daljem tekstu: vještaci).

Vještake imenuje ministar nadležan za poslove rada i socijalnog staranja na predlog Komisije za utvrđivanje statusa vještaka (u daljem tekstu: Komisija).

Član 23

Za vještaka može biti imenovano lice koje ima VII1 nivo kvalifikacija i:

* zvanje doktora medicine – specijaliste s najmanje 3 godina radnog iskustva u struci sa tim zvanjem;
* zvanje psiholog sa najmanje 5 godina radnog iskustva u struci;
* zvanje socijalni radnik sa najmanje 5 godina radnog iskustva u struci;
* zvanje pedagog sa najmanje 5 godina radnog iskustva u struci
* stručnjak edukacijsko-rehabilitacijskog profila (logoped, defektolog, specijalni pedagog) s najmanje 5 godina radnog iskustva u struci.

Uz dokaze o ispunjenosti uslova iz prethodnog stava, kandidati moraju dostaviti potvrdu o završenoj edukaciju za zvanje vještaka za jedinstveno vještačenje invaliditeta, čija sadržina se utvrđuje aktom zavoda.

Kandidati, mogu dostaviti i dokaze, mišljenja ili preporuke o stručnom znanju i praktičnim iskustvima za vještačenje.

Komisija će, sa svim kandidatima koji ispune uslove propisane javnim pozivom, obaviti posebno struktuirani intervju.

Član 24

Komisiju za utvrđivanje statusa vještaka imenuje direktor Zavoda.

Komisiju čini pet članova, i to:

* jedan član iz reda predstavnika ministarstva nadležnog za poslove rada i socijalnog staranja
* jedan član iz reda predstavnika ministarstva nadležnog za poslove prosvjete
* jedan iz reda predstavnika ministarstva zdravlja, po struci doktor medicine
* dva člana iz reda NVO koje se bave zaštitom prava lica sa invaliditetom.

Komisija nakon sprovedenog postupka sačinjava obrazloženi predlog za utvrđivanje statusa vještaka i dostavlja ga ministru nadležnom za rad i socijalno staranje.

Nadležni ministar donosi rješenja o imenovanju vještaka najkasnije u roku od 5 dana od dana dostavljanja predloga od strane Komisije.

Član 25

 Poslove vještačenja u skladu sa ovim zakonom, obavljaju vještaci koji su zaposleni u Zavodu.

 Izuzetno od stava 1 ovog člana, poslove vještačenja mogu obavljati i lica koja nijesu u radnom odnosu u Zavodu, a koja se nalaze u Registru vještaka za jedinstveno vještačenje invaliditeta.

 Način i postupak formiranja i vođenja Registra iz stava 2 ovog člana utvrđuje direktor Zavoda.

Član 26

 Način i postupak vještačenja sprovodi se u skladu sa Uredbom o jedinstvenoj metodologiji vještačenja invaliditeta koju donosi Vlada.

Aktom iz stava 1 ovog člana uređuje se naročito:

* metodologija i način procjene i/ili utvrđivanja postojanja dugoročnog fizičkog, psiho-socijalnog, intelektualnog ili senzornog oštećenja lica koja u sadejstvu sa različitim barijerama mogu otežati njegovo puno i efektivno učešće u društvu na osnovu jednakosti sa drugima, uključujući i procjenu radne sposobnosti, kao i način utvrđivanja stepena potrebne podrške za njegovo ravnopravno uključivanje u društvo;
* obrazovanje, sastav i način rada komisija vještaka;
* postupak podnošenja zahtjeva, vođenje postupka i odlučivanja po žalbi;
* vrsta i sadržaj dokumentacije potrebne za sprovođenje vještačenja;
* oblik i sadržaj obrasca na kojem se daje nalaz i mišljenje prvostepene i drugostepene komisije, kao i drugih obrazaca;
* sadržaj rješenja o činjenicama utvrđenim u postupku vještačenja;
* obuhvat stepena potrebne podrške za ravnopravno uključivanje u društvo.

Član 27

Aktom iz stava 1 prethodnog člana uređuje se bliže i:

* način obrazovanja i rada Komisije za utvrđivanje statusa vještaka za jedinstveno vještačenje invaliditeta;
* postupak raspisivanja javnog poziva za prijavljivanje kandidata za vještake za jedinstveno vještačenje invaliditeta;
* postupak utvrđivanja statusa vještaka za jedinstveno vještačenje invaliditeta.

Član 28

Vještačenje sprovodi Zavod na zahtjev fizičkog lica odnosno njegovog staratelja.

 Izuzetno od prethodnog stava, zahtjev za vještačenje invaliditeta mogu podnijeti i centri za socijalni rad, kao i javne ustanove iz oblasti zdravstva ili prosvjete, uz dostavljeno obrazloženje razloga zbog kojih to pravno lice zahtijeva vještačenje invaliditeta za određeno fizičko lice.

 Podnosilac zahtjeva odnosno lice koje se vještači je dužno da u postupku vještačenja daje istinite podatke.

 Rok za odlučivanje je 60 dana od dana podnošenja zahtjeva.

 Izuzetno od prethodnog stava, u slučajevima kada prvostepena komisija od lica koje se vještači zahtjeva dopunu medicinske dokumentacije, rok za odlučivanje 6 mjeseci od dana podnošenja zahtjeva za vještačenja.

Član 29

 Komisije vještaka obrazuju se kao prvostepene i drugostepena.

 Prvostepenu komisiju obrazuje direktor Zavoda, a drugostepenu komisiju obrazuje Upravni odbor Zavoda.

Član 30

 Na osnovu nalaza i mišljenja prvostepene komisije Zavoda, licu koje je vještačeno, izdaje se rješenje o činjenicama koje su utvrđene u postupku vještačenja, čiji sastavni dio je nalaz i mišljenje.

 Rješenjem se obavezno utvrđuje da li se podnosiocu zahtjeva priznaje status lica sa invaliditetom i koji stepen podrške je potreban za ravnopravno uključivanje u društvo tog lica.

Rješenje se donosi bez izjašnjenja stranke o rezultatima ispitnog postupka.

Član 31

 Protiv prvostepenog rješenja može se izjaviti žalba Upravnom odboru Zavoda u roku od 15 dana od dana prijema rješenja.

 Rješenje u drugostepenom postupku donosi Upravni odbor Zavoda, na osnovu radnji koje sprovode Komisija za žalbe i Drugostepena komisija vještaka.

Po prijemu žalbe, Komisija za žalbe Upravnog odbora utvrđuje da li je žalba dozvoljena, blagovremena i izjavljena od strane ovlašćenog lica, a zatim da li je zakonita i cjelishodna. Uredne, blagovremene, zakonite i cjelishodne žalbe se prosleđuju Drugostepenoj komisiji vještaka radi donošenja nalaza i mišljenja, na osnovu kojeg Komisija za žalbe priprema predlog odluke Upravnom odboru.

 Rok za donošenje rješenja je 60 dana od dana podnošenja žalbe.

U radu drugostepene komisije ne može učestvovati član prvostepene komisije koji je učestvovao u odlučivanju u prvostepenoj komisiji u predmetu na koji se žalba odnosi.

Protiv rješenja donijetog po žalbi može se pokrenuti upravni spor pred nadležnim sudom.

 Član 32

Podnosilac zahtjeva za vještačenje ima pravo na zaštitu ličnih podataka iz dokumentacije koja se obrađuje za potrebe vještačenja.

U pogledu zaštite ličnih podataka primjenjuju se propisi o zaštiti podataka o ličnosti.

**V REGISTAR LICA SA INVALIDITETOM**

Član 33

Registar lica sa invaliditetom ( u daljem tekstu: registar) vodi Zavod.

U Registar se upisuju samo osobe kojima se rješenjem Zavoda utvrdi status lica sa invaliditetom.

U Registar se, takođe, upisuju i djeca sa invaliditetom/smetnjama odnosno teškoćama u razvoju kojima se rješenjem Zavoda utvrdi status lica sa invaliditetom.

Zavod je dužan da osobi upisanoj u registar, na njen zahtjev izda potvrdu o podacima upisanim u registar.

Registar se vodi elektronski.

Osnov za upis u registar, postupak i način unosa, obrade, korišćenja i zaštite podataka o osobama sa invaliditetom, kao sadržaj i način vođenja registra bliže će se urediti Pravilnikom koji donosi ministarstvo nadležno za poslove socijalnog staranja.

**VI NADZOR**

Član 34

 Nadzor nad zakonitošću rada Zavoda vrši organ državne uprave nadležan za poslove rada i socijalnog staranja.

Član 35

Inspekcijski nadzor nad sprovođenjem ovog zakona vrši organ uprave nadležan za poslove inspekcijskog nadzora.

**VII – KAZNENE ODREDBE**

**Član 36**

Novčanom kaznom u iznosu od 500 eura do 5000 eura kazniće se za prekršaj pravno lice, ako:

1. ne donese i dostavi rješenje o zahtjevu za vještačenje najkasnije u roku od 60 dana odnosno 6 mjeseci (član 28 stav 4 i 5)
2. ne donese rješenje po žalbi u roku od 60 dana od dana prijema žalbe (član 31 stav 4)
3. najkasnije do kraja marta tekuće godine ne podnese Vladi izvještaj o radu za prethodnu godinu i finansijski izvještaj (član 16 stav 1 alineja 4);

Za prekršaj iz stava 1 ovog člana kazniće se i odgovorno lice u pravnom licu novčanom kaznom u iznosu od 250 eura do 1000 eura.

**Član 37**

Novčanom kaznom od 250 eura kazniće se podnosilac zahtjeva odnosno lice koje se vještači ako ne da istinite podatke u postupku vještačenja (član 28 stav 3).

**VIII - PRELAZNE I ZAVRŠNE ODREDBE**

Član 38

Vlada će donijeti odluku o osnivanju Zavoda najkasnije u roku od 90 dana od stupanja na snagu ovog zakona.

Do početka primjene ovog zakona, postupci za ostvarivanje prava iz člana 5 ovog zakona, vršiće se po propisima koji su važili do početka primjene zakona.

Član 39

Akt iz člana 26 ovog zakona Vlada će donijeti najkasnije u roku od 60 dana od dana stupanja na snagu ovog zakona.

Član 40

Akte iz člana 13 i 34 ovog Zakona donijeće organ državne uprave nadležan za poslove rada i socijalnog staranja u roku od 90 dana od dana stupanja na snagu ovog zakona.

Član 41

Postupci za ostvarivanje prava iz člana 5 ovog zakona, započeti prije početka primjene ovog zakona, okončaće se po propisima koji su bili na snazi do početka primjene ovog zakona i kod nadležnih organa kod kojih su pokrenuti.

Član 42

Status lica sa invaliditetom utvrđen do početka primjene ovog zakona na osnovu propisa kojim se uređuje profesionalna rehabilitacija i zapošljavanje lica sa invaliditetom predstavljaće osnov za ostvarivanje prava iz tog propisa do okončanja postupka jedinstvenog vještačenja invaliditeta po ovom zakonu za svako lice koje je korisnik tih prava.

Danom donošenja konačnog rješenja u postupku vještačenja po ovom zakonu prestaje da važi status lica sa invaliditetom utvrđen na osnovu propisa kojima se uređuje profesionalna rehabilitacija i zapošljavanje lica sa invaliditetom.

 Član 43

Odredbe posebnih zakona kojima su uređeni postupci za ostvarivanje prava iz člana 5 ovog zakona uskladiće se sa ovim zakonom najkasnije do dana početka primjene ovog zakona.

Član 44

Pravna lica u čijoj su nadležnosti postupci za ostvarivanje prava iz člana 5 ovog zakona, dužna su da usklade svoju organizaciju, rad i opšte akte sa ovim zakonom najkasnije do početka primjene ovog zakona.

Do donošenja opštih akata iz stava 1 ovog člana primjenjivaće se postojeći opšti akti.

Član 45

Ovaj zakon stupa na snagu osmog dana od dana objavljivanja u "Službenom listu Crne Gore", a primjenjivaće se od 1. januara 2024. godine.